Spjegazzjoni dwar il-proċess ta' negozjar tal-Brexit Dikjarazzjoni mill-Kunsill Ewropew Illum, il-Kunsill Ewropew irċieva ittra mingħand il-Prim Ministru Brittaniku, Theresa May, li tinnotifika l-intenzjoni tar-Renju Unit li jħalli l-Unjoni Ewropea. Din in-notifika ssegwi r-referendum tat-23 ta' Ġunju 2016 u tibda l-proċess ta' ħruġ skont l-Artikolu 50 tat-Trattat. Jiddispjaċina li r-Renju Unit ser iħalli l-Unjoni Ewropea, iżda aħna lesti għall-proċess li issa ser ikollna nsegwu. Għall-Unjoni Ewropea, l-ewwel pass issa ser ikun l-adozzjoni mill-Kunsill Ewropew ta' linji gwida għan-negozjati. Dawn il-linji gwida ser jistabbilixxu l-pożizzjonijiet u l-prinċipji ġenerali li fid-dawl tagħhom l-Unjoni, irrappreżentata mill-Kummissjoni Ewropea, ser tinnegozja mar-Renju Unit. F'dawn in-negozjati l-Unjoni ser taġixxi bħala entità waħda u ser tippreserva l-interessi tagħha. L-ewwel prijorità tagħna ser tkun li tiġi minimizzata l-inċertezza kkawżata mid-deċiżjoni tar-Renju Unit għaċ-ċittadini, in-negozji u l-Istati Membri tagħna. Għalhekk, aħna ser nibdew billi niffukaw fuq l-arranġamenti prinċipali kollha għal ħruġ ordnat. Aħna ser nersqu għal dawn it-taħditiet b'mod kostruttiv u ser nagħmlu ħilitna biex insibu ftehim. Fil-futur, nittamaw li jkollna lir-Renju Unit bħala sieħeb qrib tagħna. Il-President Tusk sejjaħ laqgħa tal-Kunsill Ewropew fid-29 ta' April 2017. Wara n-notifika skont l-Artikolu 50 TUE, il-membru tal-Kunsill Ewropew li jirrappreżenta l-Istat Membru li jkun ħiereġ ma għandux jipparteċipa fid-diskussjonijiet tal-Kunsill Ewropew jew f'deċiżjonijiet li jkunu jikkonċernawh. L-ittra ta' notifika tal-Artikolu 50 mir-Renju Unit Din ir-riżorsa bħalissa hi disponibbli biss bil-lingwa jew il-lingwi li ġejjin: